
Р Е Ш Е Н И Е  
№ РС-61-18-069

Днес, 04.10.2018 година, в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов

При участието на стенографа М.В., като изслуша доклада на Специализирана дирекция „Публичен регистър и конфликт на интереси” по сигнал с рег. № ЦУ01-С-61/22.03.2018г.,

У С Т А Н О В И:

	Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден от ***. Сигналът е регистриран в Комисията съгласно чл.47, ал.3 от ЗПКОНПИ с рег. № ЦУ01-С-61/22.03.2018г.
	Сигналът е подаден против Пламен Спасов – кмет на община Р. и д-р Магдалена Петрова – директор на Районна здравноосигурителна каса – гр. П.
	По същество, в сигнала се твърди, че Пламен Спасов е сключил договори за безплатни медицински прегледи на жителите в общината с посочен график по населени места по благотворителна инициатива на д-р Е., както и противоречиви заповеди, издадени от г-н Спасов по строителен казус със строежи на д-р Е.в с. Б., община Р.
	Твърди се също, че синът на д-р Магдалена Петрова – директор на РЗОК – гр. П. е назначен в частната клиника на д-р Е.– МБАЛ „****“ АД.
	Към сигнала няма приложени доказателства.
	При проверката относно допустимостта на сигнала е установено, че същият не отговаря на изискванията на чл.48, ал.1, т.1 и 3 от ЗПКОНПИ. В тази връзка, при спазване на процедурата по чл.30, ал.2 от АПК, сигналоподателите са редовно уведомени за констатираните нередовности, но същите не са отстранени.

	Комисията е изискала и събрала заверени копия на доказателства за служебното качество на Пламен Спасов - клетвен лист; декларации по чл.12, т.1 и т.2 от ЗПУКИ (отм.), както и на д-р Магдалена Петрова – акт за назначаване и подадените от нея декларации по чл.12 от ЗПУКИ (отм.).

	С писма вх. № ЦУ01/9139 от 27.07.2018г. и вх. № ЦУ01/11738/12.09.2018г. на КПКОНПИ са предоставени становища, относно организирането на благотворителната кампания и определянето и предоставянето на помещения, в които да се извършат прегледите, както и график за посещението по населени места. Няма приложени доказателства за сключени договори по предоставянето на помещенията. Предоставени и съответните заповеди на кмета на община Р. във връзка с одобряването на ПУП-ПРЗ на имот, находящ се в землището на с. Б., местност „Ж.“.
	Служебно са направени справки в НБДН и Търговски регистър.

	От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:
	
	Сигналът е подаден от пет лица с посочени три имена и длъжност, без ЕГН и адрес, телефон, факс и електронен адрес на подателя и е подписан. 
	Пламен Спасов е избран за кмет на община Р., съгласно Решение № 274-МИ/01.11.2015г. на ОИК – община Р. и е положил клетва на 10.11.2015г., видно от приложения клетвен лист. В подадените декларации по чл.12, т.1 и т.2 от ЗПУКИ (отм.) от 10.11.2015г., същият не е декларирал частен интерес към дейността на свързани с него лица по смисъла на §1, т.1 от ДР на ЗПУКИ (отм.), както и несъвместимост със заеманата от него длъжност.
	От предоставените с писма вх. ЦУ01/9139 от 27.07.2018г. и вх. № ЦУ01/11738/12.09.2018г. на КПКОНПИ становища на кмета на община Р. е видно, че община Р. не е разписвала договор с доц. Е. и/или МБАЛ „***“ АД за безплатен медицински преглед. Кампанията е била благотворителна и изцяло по инициатива на доц. Е. Като институция, община Р. е подпомогнала каузата с предоставяне на помещения в които да се извършват прегледите, както и график за посещението по населени места. Приложени са разпечетки и за други благотворителни кампании на доц. Е. в помощ на социално слаби хора. Няма приложени доказателства за сключени договори по предоставянето на помещенията, но в становищата си кметът е посочил, че такива са определени и предоставени след съгласуване кметовете по населени места, като се е взело предвид максимално улеснение на гражданите. Преценило се е, че най-удачни места за кампанията са пенсионерските клубове, а при липса на такива, прегледите ще се провеждат в сградата на кметството или в здравната служба.
	Д-р Магдалена Петрова – директор на Районна здравноосигурителна каса – гр. П. е назначена на заеманата от нея длъжност на 05.11.2015г., видно от споразумение по чл.107а от Кодекса на труда №30/05.11.2015г. В подадените декларация по чл.12, т.1 и т.2 от ЗПУКИ (отм.) от 04.11.2015г., същата не е декларирала частен интерес към дейността на свързани с нея лица по смисъла на §1, т.1 от ДР на ЗПУКИ (отм.), както и несъвместимост със заеманата от нея длъжност.
	От служебно направените справки в НБДН се установи, че И.В.П. е син на Магдалена Петрова.
	От справка в Търговския регистър е видно, че А.Й.Е. и Н.Й.Е. са управители на МБАЛ „***“ АД. Едноличен собственик на капитала и управител на „***“ ЕООД е Н.Й.Е.

	При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:

	Деянията, за които се твърди, че представляват конфликт на интереси, са извършени в периода на действие на ЗПУКИ (отм.). Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършване на нарушението.
	Спрямо твърденията в сигнала следва да се приложи ЗПУКИ (отм.), доколкото твърдените нарушения са извършени в периода от 2015г. до 2017г. В конкретния случай ЗПКОНПИ не се явява по-благоприятен за лицето закон, тъй като предвидените наказания за същите нарушения по ЗПКОНПИ са идентични с тези по ЗПУКИ (отм.), като е завишена горната граница на санкцията.
	За да е осъществен конфликт на интереси по смисъла на чл.2 от ЗПУКИ (отм.) следва да са налице три кумулативно изискуеми предпоставки: лице, заемащо публична длъжност; наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл.2, ал.2 и ал.3 от ЗПУКИ (отм.). Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.

	Пламен Спасов в качеството си на кмет на община Р., е лице, заемало публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност по смисъла на чл.6, ал.1, т.32 от ЗПКОНПИ.

	По отношение на твърденията за сключени договори за безплатни медицински прегледи се установи, че такива не са сключвани. От предоставените доказателства е видно, че общината, чрез Пламен Спасов, в качеството му на кмет на община Р., е предоставил помещения, след съгласуване с кметовете по населени места, като се е взело предвид максимално улеснение на гражданите, достъпност и обстановка. Същият е действал в полза на обществото, подпомагайки благотворителна кауза. Упражнените от Спасов правомощия са извършени при липса на личен или на свързано с него лице частен интерес, поради което не може да се обоснове и наличие на конфликт на интереси по смисъла на чл.2, ал.2 от ЗПУКИ (отм.).

	По отношение на твърденията за противоречиви заповеди, издадени от кмета на община Р. по строителен казус, свързан със строежи на д-р Е. в с. Б., община Р., от представените в хода на проверката доказателства се установи, че Пламен Спасов е подписал Заповед №1119/24.10.2016г., Заповед №159/09.02.2017г., Заповед №180/17.02.2017г., Заповед №846/27.07.2017г., Заповед №310/15.03.2017, Заповед №141/21.02.2018г. и Заповед №447/30.04.2018г. във връзка с изменение на Подробен устройствен план на имоти, находящи се в местността „Ж.“ на с. Б., инициирано със заявление от „***“ ЕООД с управител и едноличен собственик на капитала Н.Е.
	Съгласно чл.44, ал.1, т.13 от ЗМСМА – кметът на общината възлага или разрешава изработването на устройствени планове и техните изменения за териториите на общината или за части от нея и одобрява определени устройствени планове при условията и по реда на ЗУТ, както и организира изпълнението им.
	С подписването на цитираните заповеди, Пламен Спасов е упражнил свои правомощия по служба, в качеството си на лице, заемащо публична длъжност, произтичащи от разпоредбата на Закона за местно самоуправление и местна администрация (ЗМСМА), както и от Закона за устройство на територията (ЗУТ).
	Посочените заповеди са в интерес на „***“ ЕООД – възложител, като в сигнала няма твърдения за свързаност между дружеството и кмета.
	Изложеното обосновава извода, че в случая не е налице частен интерес личен или на свързано с кмета лице, който да е могъл да повлияе на обективното и безпристрастно изпълнение на служебните му задължения.
	Предвид гореизложеното, Комисията приема, че Пламен Спасов при упражняване на правомощията си по служба, като кмет на община Р. при подписването на Заповед №1119/24.10.2016г., Заповед №159/09.02.2017г., Заповед №180/17.02.2017г., Заповед №846/27.07.2017г. и Заповед №310/15.03.2017г. във връзка с изменение на Подробен устройствен план на имоти, находящи се в местността „Ж.“ на с. Б., инициирано със заявление от „***“ ЕООД с управител и едноличен собственик на капитала Н.Е., не е бил повлиян от частен интерес, негов или на свързаното с него лице по смисъла на §1, т.1 от ДР на ЗПУКИ (отм.). Не е налице една от предпоставките, чиято кумулативна даденост е необходима, за да бъде установено наличието на конфликт на интереси по смисъла на чл.2 от ЗПУКИ (отм.) – частен интерес на лицето, заемащо публична длъжност или на свързано с него лице, който може да повлияе на обективното и безпристрастно изпълнение на правомощията или задълженията по служба.

	Д-р Магдалена Петрова в качеството си на директор на Районна здравноосигурителна каса – гр. П., е лице, заемащо висша публична длъжност по смисъла на чл.6, ал.1, т.17 от ЗПКОНПИ.
	В сигнала не се съдържат конкретни данни за упражнени правомощия по служба от страна на д-р Магдалена Петрова в качеството й на директор на Районна здравноосигурителна каса – гр. П., в неин или на свързано с нея лице, по смисъла на §1, т.1 от ДР на ЗПУКИ (отм.), частен интерес.
	Наличието на конкретни данни за нарушение на ЗПКОНПИ - упражнени правомощия по служба от лицето, заемащо висша публична длъжност в негов или на свързано с него лице частен интерес, е една от предпоставките за редовност на сигнала по чл.47, ал.1 и чл.48, ал.1, т.3 от ЗПКОНПИ.
	При спазване на чл.30, ал.2 от АПК, Комисията е предоставила възможност на подателя на сигнала да отстрани констатираните нередовности, но същите не са отстранени в указания срок, което съгласно чл.56, ал.2 от АПК е основание за прекратяване на производството по отношение на д-р Магдалена Петрова в качеството й на директор на Районна здравноосигурителна каса – гр. П.

	Предвид изложеното, на основание чл.56, ал.2, във връзка с чл.30, ал.2 и чл.27, ал.2, т.6 от АПК, във връзка с чл.48, ал.1, т.3 от ЗПКОНПИ, както и на основание чл.74, ал.1 и ал.2 от ЗПКОНПИ, Комисията за противодействие на корупцията и за отнемане на незаконно придобитото имущектво


Р Е Ш И:

	НЕ УСТАНОВЯВА КОНФЛИКТ НА ИНТЕРЕСИ, против Пламен Спасов, ЕГН *** – лице, заемало публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ, във връзка с проведена благотворителна инициатива за извършване на безплатни медицински прегледи, поради липса на частен интерес, негов или на свързаното с него лице по смисъла на §1, т.1 от ДР на ЗПУКИ (отм.).

	НЕ УСТАНОВЯВА КОНФЛИКТ НА ИНТЕРЕСИ, против Пламен Спасов, ЕГН*** и лице, заемало публична длъжност по смисъла на чл.3, т.8 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ, за това, че е подписал Заповед №1119/24.10.2016г., Заповед №159/09.02.2017г., Заповед №180/17.02.2017г., Заповед №846/27.07.2017г. и Заповед №310/15.03.2017г. във връзка с изменение на Подробен устройствен план на имоти, находящи се в местността „Ж.“ на с. Б., иницииран със заявление от „***“ ЕООД с управител и едноличен собственик на капитала Н.Е., поради липса на частен интерес, негов или на свързано с него лице по смисъла на §1, т.1 от ДР на ЗПУКИ (отм.).

	ПРЕКРАТЯВА производството по сигнал с рег. № ЦУ01-С-61/22.03.2018г., против д-р Магдалена Петрова, ЕГН ***– лице, заемащо висша публична длъжност, по смисъла на чл.6, ал.1, т.17 от ЗПКОНПИ.

	На основание чл.76, ал.2 от ЗПКОНПИ прокуратурата може да протестира настоящото решение пред Пловдивския административен съд.



	
КОМИСИЯ:


Заместник - председател:………………/Антон Славчев/

Член:………………………………../Антоанета Цонкова/

Член:…………………...……………....…/Пламен Йоцов/

